Oficialusis leidinys L 168 , 28/06/1985 p. 0041 - 0042

specialusis leidimas suomių kalba: skyrius 3 tomas 18 p. 0202

specialusis leidimas ispanų kalba: skyrius 03 tomas 35 p. 0174

specialusis leidimas švedų kalba: skyrius 3 tomas 18 p. 0202

specialusis leidimas portugalų kalba skyrius 03 tomas 35 p. 0174



Tarybos Direktyva 1985 m. birželio 12 d. iš dalies keičianti Direktyvą 72/461/EEB dėl tam tikrų priemonių, susijusių su klasikiniu kiaulių maru ir afrikiniu kiaulių maru (85/322/EEB) EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, ypač į jos 43 ir 100 straipsnius, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], atsižvelgdama į Ekonomikos ir socialinių reikalų komiteto nuomonę [3], kadangi Direktyva 72/461/EEB [4] su paskutiniais pakeitimais, padarytais Direktyva 84/643/EEB [5], nustato sveikatos reikalavimus, keliamus gyvūnams, iš kurių gaunama Bendrijos vidaus prekybai skirta mėsa; kadangi, atsižvelgiant į klasikinio kiaulių maro raidą tam tikrose Bendrijos teritorijos dalyse, reikėtų sugriežtinti prekybai skirtas priemones ir tiksliau apibrėžti aplinkybes, kuriomis derėtų pakeisti oficialiai kiaulių maro neapimtų regionų statusą kilus šios ligos protrūkiui; kadangi, nors afrikinis kiaulių maras pasitaiko tik kai kuriose Bendrijos teritorijos dalyse, jis vis dėlto kelia užsikrėtimo pavojų Bendrijos kiaulių bandoms; kadangi dėl to reikėtų patvirtinti taisykles, nustatančias Bendrijos vidaus prekybai šviežia kiauliena taikytinas apsaugos priemones, PRIĖMĖ ŠIĄ DIREKTYVĄ: 1 straipsnis Direktyva 72/461/EEB iš dalies keičiama taip: 1. 8 straipsnio 1 dalis papildoma šia pastraipa: "Tačiau kai tai yra afrikinis kiaulių maras, taikomas 8a straipsnis." 2. Įrašomas šis straipsnis: "8a straipsnis 1. Valstybė narė, kurios teritorijoje per pastaruosius 12 mėnesių buvo užregistruotas afrikinis kiaulių maras, neeksportuoja šviežios kiaulienos į kitų valstybių narių teritoriją. 9 straipsnyje nustatyta tvarka gali būti nuspręsta pirmosios pastraipos nuostatų netaikyti vienai arba kelioms valstybės narės teritorijos dalims. Šis nukrypimas netrukdo pasinaudoti 6 straipsniu, jei pirmiau minėtos teritorijos dalyje arba dalyse vėl pasireiškia afrikinis kiaulių maras. 2. Jei afrikinio kiaulių maro protrūkis kyla valstybės narės, kurioje ši liga nebuvo užregistruota ne trumpiau kaip 12 mėnesių, teritorijoje, 9 straipsnyje nustatyta tvarka gali būti nuspręsta 1 dalies nuostatas taikyti tik tai teritorijos daliai. Kol bus priimtas šis sprendimas, atitinkama valstybė narė, nepažeisdama 8 straipsnio nuostatų, užtikrina, kad iš tos teritorijos dalies, kurioje buvo užregistruota epizootinė liga, būtų nedelsiant uždraustas šviežios kiaulienos eksportas į kitas valstybes nares. Nustatant teritorijos dalį, atsižvelgiama į 8b straipsnio 2 dalyje nustatytus kriterijus. Vienas arba keli afrikinio kiaulių maro atvejai valstybės narės teritorijos, kuri nėra geografiškai susijusi su pagrindine tos valstybės narės teritorijos dalimi, dalyje neužkerta kelio pirmosios pastraipos taikymui. Pirmosios pastraipos taikymo reikalavimai laikomi įvykdytais, jei patenkinamos šios sąlygos : i) pirmojoje pastraipoje minimo afrikinio kiaulių maro užregistruotas protrūkis arba protrūkiai buvo likviduoti per patį trumpiausią laiką; ii) naujas protrūkis, dėl kurio iš naujo prašoma priimti sprendimą pagal pirmąją pastraipą, epidemiologiniu požiūriu nėra susijęs su i punkte minimu protrūkiu arba protrūkiais. 3. Sprendimai panaikinti pagal 2 dalį taikomas priemones priimami 9 straipsnyje nustatyta tvarka." 3. Įrašomas šis straipsnis: "8b straipsnis 1. Apibrėžiant 8a straipsnio 1 dalyje minimas teritorijos dalis, pirmiausia atsižvelgiama į: - afrikinio kiaulių maro kontrolės ir likvidavimo būdus, - ligos nebuvimą ne trumpiau kaip 12 mėnesių, užregistruotą taikant visus nustatymo būdus, įskaitant serologinius tyrimus, - teritorijos dalių paviršiaus plotą ir jų administracines bei geografines ribas, - apsaugos priemones, taikytas siekiant išvengti kiaulių bandų užkrėtimo bei pakartotinio užkrėtimo, - kiaulių judėjimo kontrolės priemones. 2. Apibrėžiant 8a straipsnio 2 dalyje minimas teritorijos dalis, pirmiausia atsižvelgiama į: - kovos su liga būdus, pirmiausia kiaulių pašalinimą iš užsikrėtusių, užkrėstų arba užkrėtimu įtariamų ūkių, - teritorijos dalių paviršiaus plotą ir jų administracines bei geografines ribas, - ligos paplitimą ir plitimo tendencijas, - priemones, taikytas ligos plitimo prevencijai, - priemones, taikytas siekiant apriboti ir kontroliuoti kiaulių judėjimą tiek atitinkamos teritorijos dalies viduje, tiek išorėje." 4. 13a straipsnio 2 dalis pakeičiama taip: "2. Taryba, remdamasi Komisijos pasiūlymu, per tris mėnesius nuo pasiūlymo gavimo vieningai nusprendžia dėl valstybių narių ir 1 dalies ii punkte minėtų teritorijų, kurios nėra apimtos kiaulių maro, sąrašo sudarymo. Nepažeisdamos galimybės pasinaudoti 8 straipsniu, kilus kiaulių maro protrūkiui atitinkamos valstybės narės sustabdo šį statusą ir apie tai nedelsdamos informuoja Komisiją bei kitas valstybes nares. Jei gyvūnai nebuvo skiepyti, šį sustabdymą atitinkama valstybė narė panaikina praėjus 30 dienų nuo paskutinio šios ligos protrūkio likvidavimo, jei buvo – po 90 dienų nuo paskutinio protrūkio likvidavimo. Apie sustabdymo laikotarpio pabaigą ji praneša Komisijai ir kitoms valstybėms narėms. Tuo atveju, kai nuo pirmojo iki paskutinio protrūkio nustatymo praeina du mėnesiai, valstybė narė nedelsdama apie tai informuoja Komisiją. Šiuo atveju statusas gali būti panaikintas 9 straipsnyje nustatyta tvarka. Panaikinimo atveju atitinkamai teritorijos daliai minėtas statusas gali būti ta pačia tvarka suteiktas iš naujo praėjus ne mažiau kaip: - trims mėnesiams po paskutinio ligos protrūkio likvidavimo, jei gyvūnai nebuvo skiepyti, - šešiems mėnesiams po paskutinio ligos protrūkio likvidavimo, jeigu jie buvo skiepyti. 3. Šis straipsnis taikomas iki 1987 m. gruodžio 31 d. Iki 1987 m. liepos 1 d. Komisija pateikia Tarybai pranešimą apie padėties pokyčius, ypač atsižvelgdama į prekybą, ir prideda atitinkamus pasiūlymus dėl kiaulių maro. Ne vėliau kaip iki 1987 m. gruodžio 31 d. Taryba priima sprendimą dėl minėtų pasiūlymų." 2 straipsnis Valstybės narės priima įstatymus ir kitus teisės aktais, kurie, įsigalioję ne vėliau kaip 1986 m. sausio mėn., įgyvendina šią direktyvą. Apie tai jos nedelsdamos praneša Komisijai. 3 straipsnis Ši direktyva skirta valstybėms narėms. Priimta Liuksemburge, 1985 m. birželio 12 d. Tarybos vardu Pirmininkas C. Degan [1] OL C 272, 1984 10 12, p. 6. [2] OL C 12, 1985 1 14, p. 127. [3] OL C 44, 1985 2 15, p. 4. [4] OL L 302, 1979 12 31, p. 24. [5] OL L 339, 1984 12 27, p. 27. --------------------------------------------------